b'\n_START_ARTICLE_\nStefano Fiore\n_START_SECTION_\nKlupska karijera\n_START_PARAGRAPH_\nFiore je ro\xc4\x91en u Cosenzi gdje je 1992. godine zapo\xc4\x8deo igrati nogomet u istoimenom klubu. Nakon dvije sezone prelazi u Parmu u kojoj je nastupao jako malo. Zbog toga napu\xc5\xa1ta mom\xc4\x8dad te igra u Padovi i Chievo Veroni. Zbog impresivnih igara za veronski klub, Fiorea 1997. po drugi puta dovodi Parma. Tamo je postao standardni igra\xc4\x8d a s klubom 1999. osvaja Kup UEFA i Coppa Italiju._NEWLINE_U lipnju 1999. Stefana kupuje Udinese u transferu u kojem su uz financijski iznos Parmi dani i Udineseovi igra\xc4\x8di Stephen Appiah i M\xc3\xa1rcio Amoroso. Nakon dvije godine Fiore odlazi u Lazio zajedno s klupskim suigra\xc4\x8dem Giulianom Giannicheddom. Rimski klub tada je doveo i nizozemskog brani\xc4\x8da Jaapa Stama, \xc5\xa1panjolskog veznjaka Gaizku Mendietu te srpskog napada\xc4\x8da Darka Kova\xc4\x8devi\xc4\x87a. Lazio unato\xc4\x8d tim poja\xc4\x8danjima nije ostvario zna\xc4\x8dajnije rezultate osim Coppa Italije 2004. godine._NEWLINE_Zbog financijskih pote\xc5\xa1ko\xc4\x87a, rimski Lazio je Valenciji prodao Fiorea za 6,6 milijuna te Bernarda Corradija za 10 milijuna eura. Tehni\xc4\x8dki gledano, igra\xc4\x8di su pre\xc5\xa1li u Valenciju besplatno kao svojevrsna Lazijeva kompenzacija za transfer Gaizke Mendiete od 16,6 milijuna eura kojeg rimski klub nije platio. Fiore je u Valenciji igrao svega jednu sezonu dok je preostale godine iz ugovornog roka proveo na posudbama u Fiorentini, Torinu i Livornu._NEWLINE_22. kolovoza 2007. Stefano Fiore potpisuje jednogodi\xc5\xa1nji ugovor za Mantovu. Nakon toga vra\xc4\x87a se u rodnu Cosenzu gdje je s tamo\xc5\xa1njim klubom odigrao dvije sezone dok nakon prekida igra\xc4\x8dke karijere 2011. postaje njegovim trenerom.\n_START_SECTION_\nReprezentativna karijera\n_START_PARAGRAPH_\nFiore je s mladom talijanskom U23 reprezentacijom osvojio zlato na Mediteranskim igrama u Bariju 1997. godine. Za seniorsku reprezentaciju je debitirao 2000. te je njen \xc4\x8dlan bio naredne \xc4\x8detiri godine. Sudjelavao je na EURU 2000. na kojem je Italija bila finalist te na EURU 2004. gdje su Azzuri neo\xc4\x8dekivano ispali u skupini.\n_START_SECTION_\nTrenerska karijera\n_START_PARAGRAPH_\nPrekidom igra\xc4\x8dke karijere u Cosenzi, Fiore je 2011. postao njen trener.'